A szélsőjobboldali Mi Hazánk tiltakozó akciót szervezett a Coca-Cola dunaharaszti üzeménél, több autóval állták el a cég telephelyének bejáratát. A cég értesítette a rendőrséget.

„Ma reggel a Mi Hazánk Mozgalom néhány tagja több személyautóval elállta a Coca-Cola Magyarország dunaharaszti telephelyének bejáratát, ezzel akadályozva a munkatársak és a szállítmányozó kamionok ki- és bejutását” – erősítették meg információnkat a cég részéről. A biztonsági szolgálat értesítette a rendőrséget, több járőr kivonult és megkezdte az intézkedést - tették hozzá.

A mozgalom vezetője, Torockzai László múlt héten már tartott egy sajtótájékoztatót a Coca-Cola azonos nemű párokat szerepeltető plakátjai ellen tiltakozva, akkor performanszként a cég termékét locsolta az aszfaltra. Már akkor megmondták, hogy rendszeres akciókkal készülnek a vállalat szerintük homoszexualitást népszerűsítő kampánya miatt, annak ellenére, hogy a plakátokat már lecserélték.

A Mi Hazánk azután kezdett tiltakozásba a Coca-Cola plakátjai ellen, hogy a fideszes Boldog István bojkottot hirdetett – erről minden cikkünket megtalálja itt.